মঙলবাৰে ডিফুত অনুষ্ঠিত এক অনুষ্ঠানত বিৰিয়ানী খাই অসুস্থ হৈ পৰে ডেৰ শতাধিক লোক। খাদ্যত বিষক্ৰিয়া ঘটি অসুস্থ হৈ পৰে ১৭৭জন লোক। ইয়াৰ ভিতৰত আছে ২২টা শিশু। মৃত্যু হৈছে এজন লোকৰ।
বৰ্তমান বাকীসকলক হাস্পতালৰ পৰা যাবলৈ দিয়া হৈছে যদিও চাৰিজন এতিয়াও চিকিৎসাধীন হৈ আছে। এই ঘটনাৰ দণ্ডাধীশ পৰ্যায়ৰ তদন্ত ইতিমধ্যে ঘোষণা কৰা হৈছে। ইফালে ঘটনাৰ উচিত আৰু নিৰপেক্ষ তদন্তৰ দাবী জনাইছে জিলা কংগ্ৰেছে। পাৰ্বত্য এলেকা উন্নয়ন মন্ত্ৰী ছুম' ৰংহাঙেও পোষকতা কৰিলে তদন্তৰ।
মঙলবাৰে মুখ্যমন্ত্ৰী সৰ্বানন্দ সোণোৱাল আৰু স্বাস্থ্যমন্ত্ৰী ড০ হিমন্ত বিশ্ব শৰ্মা ডিফুলৈ আহিছিল। উদ্দেশ্য আছিল ডিফু মেডিকেল কলেজত এই বছৰ নামভৰ্তি কৰা ১০০ গৰাকী ছাত্ৰ-ছাত্ৰীৰ আনুষ্ঠানিক পাঠদান আৰম্ভ কৰাৰ কাৰ্যসূচী। দিনটোৰ সকলো কাৰ্যসূচী সুকলমে পাৰ হ'ল। কাৰ্বি আংলঙৰ বিভিন্ন প্ৰান্তত পৰা এই ঐতিহাসিক ক্ষণৰ সাক্ষী হ'বলৈ অহা লোকসকলো ঘৰ পালেগৈ। কিন্তু সন্ধিয়াৰ পৰা লাগিল অথন্তৰ। অনুষ্ঠানত বিৰিয়ানী খাই সন্ধিয়াৰ ভাগলৈ অসুস্থ হৈ পৰে বহু লোক।
জানিব পৰা অনুসৰি, NHM-এ গুৱাহাটীৰ পৰা অনা পেকেট বিৰিয়ানী খাই বহু লোক অসুস্থ হৈ পৰে। অৱশ্যে NHMৰ পৰা যোগান ধৰাৰ কথা প্ৰকাশ কৰা নাই DMCH কৰ্তৃপক্ষৰ লগতে প্ৰশাসনে। 'ৰাছা' নামৰ ৰেস্তোঁৰাখনৰ পৰা এই বিষাক্ত বিৰিয়ানি যোগান ধৰাৰ অভিযোগ উঠিছে।
